## Odluka Ustavnog suda Republike Hrvatske broj: U-IIIA-6205/2011 od 13. rujna 2012.

### NN 109/2012 (3.10.2012.), Odluka Ustavnog suda Republike Hrvatske broj: U-IIIA-6205/2011 od 13. rujna 2012.

109 03.10.2012 Odluka Ustavnog suda Republike Hrvatske broj: U-IIIA-6205/2011 od 13. rujna 2012.

USTAVNI SUD REPUBLIKE HRVATSKE

2382

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Marko Babić, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnijela G. H. iz D. S., koju zastupa T. R., odvjetnik u Z., na sjednici održanoj 13. rujna 2012. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem Rev-x-686/11 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe, G. H. iz D. S., određuje se primjerena naknada zbog povrede prava zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 20.900,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositeljica je na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) 21. prosinca 2011. podnijela ustavnu tužbu radi duljine parničnog postupka koji se vodi pred Vrhovnim sudom Republike Hrvatske (u daljnjem tekstu: Vrhovni sud) pod brojem Rev-x-686/11, smatrajući da joj je povrijeđeno pravo na donošenje odluke u razumnom roku, zajamčeno člankom 29. stavkom 1. Ustava.

I. ČINJENICE VAŽNE ZA USTAVNOSUDSKI POSTUPAK

2. Ustavni sud u postupku pokrenutom primjenom članka 63. Ustavnog zakona, na temelju navoda ustavne tužbe te uvida u preslike spisa predmeta Općinskog suda u Dugom Selu broj: P-347/00 i Vrhovnog suda broj: Rev-x-686/11, utvrdio je pravno relevantne činjenice za odlučivanje o povredi prava zajamčenog člankom 29. stavkom 1. Ustava.

Tužitelj T. D. R. d.o.o. podnio je 7. prosinca 2000. prvostupanjskom sudu tužbu protiv podnositeljice.

Prvostupanjski sud održao je ročišta: 7. veljače 2001., 29. ožujka 2001., 25. rujna 2001., 2. lipnja 2005., 11. studenoga 2005., 31. svibnja 2006., 20. rujna 2006., 1. prosinca 2006., 26. travnja 2007., 21. svibnja 2007., 17. listopada 2007., 30. listopada 2007. – na kojem je preotvorena glavna rasprava, 7. ožujka 2008., 16. travnja 2008., 12. svibnja 2008. – na kojem je donio i objavio presudu broj: P-347/00.

Nisu održana ročišta zakazana za: 28. veljače 2006. – zbog štrajka, 30. lipnja 2006. – zbog nepristupa pozvanih svjedoka.

Protiv navedene presude prvostupanjskog suda podnositeljica je 26. svibnja 2008. podnijela žalbu.

Županijski sud u Varaždinu je presudom broj: Gž-1183/2011-2 od 14. travnja 2011., odbio žalbu podnositeljice i potvrdio presudu prvostupanjskog suda od 12. svibnja 2008.

Protiv navedene presude drugostupanjskog suda podnositeljica je 25. svibnja 2011. podnijela reviziju.

Do donošenja odluke Ustavnog suda u ustavnosudskom predmetu Vrhovni sud nije donio odluku u predmetu koji se pred tim sudom vodi pod brojem Rev-x-686/11.

II. PRAVO VAŽNO ZA USTAVNOSUDSKI POSTUPAK

3. Članak 29. stavak 1. Ustava glasi:

»Članak 29.

Svatko ima pravo da zakonom ustanovljeni neovisni i nepristrani sud pravično i u razumnom roku odluči o njegovim pravima i obvezama, ili o sumnji ili optužbi zbog kažnjivog djela.

(…)«

Članak 63. Ustavnog zakona glasi:

»Članak 63.

(1) Ustavni sud će pokrenuti postupak po ustavnoj tužbi i prije no što je iscrpljen pravni put, u slučaju kad o pravima i obvezama stranke ili o sumnji ili optužbi zbog kažnjivog djela nije u razumnom roku odlučio sud ...

(2) U odluci kojom usvaja ustavnu tužbu zbog nedonošenja akta u razumnom roku iz stavka 1. ovoga članka, Ustavni sud će nadležnom sudu odrediti rok za donošenje akta kojim će taj sud meritorno odlučiti o pravima i obvezama ili o sumnji ili optužbi zbog kažnjivog djela podnositelja. Rok za donošenje akta počinje teći idućeg dana od dana objave odluke Ustavnog suda u 'Narodnim novinama'.

(3) U odluci iz stavka 2. ovoga članka Ustavni sud će odrediti primjerenu naknadu koja pripada podnositelju zbog povrede njegova ustavnog prava koju je sud učinio kada o pravima i obvezama podnositelja ili o sumnji ili optužbi zbog njegova kažnjivog djela nije odlučio u razumnom roku. Naknada se isplaćuje iz državnog proračuna u roku od tri mjeseca od dana podnošenja zahtjeva stranke za njezinu isplatu.«

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 7. prosinca 2000. tužbom tužitelja T. D. R. d.o.o. podnesenom prvostupanjskom sudu protiv podnositeljice.

Pred prvostupanjskim sudom postupak se vodio do 12. svibnja 2008.

Postupak se u povodu žalbe podnositeljice vodio pred drugostupanjskim sudom do 14. travnja 2011.

U povodu revizije podnositeljice postupak se vodi pred Vrhovnim sudom pod brojem Rev-x-686/11.

Stoga Ustavni sud utvrđuje da je u konkretnom slučaju parnični postupak do dana donošenja odluke Ustavnog suda trajao ukupno jedanaest (11) godina, devet (9) mjeseci i šest (6) dana.

4.2. POSTUPANJE NADLEŽNOG SUDA

Ustavni sud utvrdio je da je u razmatranom, pravno relevantnom razdoblju od radnji koje su relevantne za meritorno odlučivanje o pravima i obvezama podnositeljice prvostupanjski sud održao petnaest (15) ročišta: 7. veljače 2001., 29. ožujka 2001., 25. rujna 2001., 2. lipnja 2005., 11. studenoga 2005., 31. svibnja 2006., 20. rujna 2006., 1. prosinca 2006., 26. travnja 2007., 21. svibnja 2007., 17. listopada 2007., 30. listopada 2007., 7. ožujka 2008., 16. travnja 2008., 12. svibnja 2008. i donio presudu broj: P-347/00.

Drugostupanjski sud je presudom broj: Gž-1183/2011-2 od 14. travnja 2011., odbio žalbu podnositeljice i potvrdio presudu prvostupanjskog suda od 12. svibnja 2008.

Do donošenja odluke Ustavnog suda u ustavnosudskom predmetu Vrhovni sud nije donio odluku u predmetu koji se pred tim sudom vodi pod brojem Rev-x-686/11.

4.3. PONAŠANJE PODNOSITELJICE USTAVNE TUŽBE
(TUŽENICE U PARNIČNOM POSTUPKU)

Ustavni sud ocjenjuje da podnositeljica ustavne tužbe svojim ponašanjem nije pridonijela duljini postupka.

4.4. SLOŽENOST PREDMETA

Ustavni sud utvrđuje da se u konkretnom slučaju radi o donekle složenom predmetu, međutim, ta činjenica ne može opravdati dugotrajnost postupka u konkretnom predmetu.

III. OCJENA USTAVNOG SUDA

5. Ustavni sud utvrđuje da je u pravnoj stvari podnositeljice ustavne tužbe (u pravno relevantnom razdoblju) parnični postupak ukupno trajao preko jedanaest (11) godina i da do donošenja odluke Ustavnog suda nije dovršen.

Imajući u vidu ukupnu duljinu postupka te da predmet još nije dovršen, Ustavni sud ocjenjuje da je podnositeljici povrijeđeno pravo na pravično suđenje u dijelu koji se odnosi na razumnu duljinu postupka, zajamčeno člankom 29. stavkom 1. Ustava.

Stoga je, u smislu članka 63. stavaka 1. i 2. Ustavnog zakona, donesena odluka kao pod točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na članku 29. Ustavnog zakona.

Broj: U-IIIA-6205/2011

Zagreb, 13. rujna 2012.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 109/2012-2382